Rīgā

Datums skatāms laika zīmogā Nr. 18/TA-1818/8163

Uz 04.09.2018. Nr. 142.9/5/1-3-12/18

Saeimas Izglītības, kultūras un zinātnes

komisijas Sporta apakškomisijai

Par finansējuma samazināšanos sporta nozarē

Valsts kancelejā ir saņemta Saeimas Izglītības, kultūras un zinātnes komisijas Sporta apakškomisijas (turpmāk – Apakškomisija) 2018. gada 4. septembra vēstule Nr. 142.9/5/1-3-12/18, kurā, atsaucoties uz nodokļu reformām (izmaiņas Uzņēmumu ienākuma nodokļa likumā), tiek vērsta uzmanība uz finansējuma (ziedotāju līdzekļu) samazināšanos sporta nozarē. Apakškomisija aicina Ministru kabinetu rast risinājumu un piešķirt valsts budžeta līdzekļus 2 milj. *euro* apmērā 2018. gada valsts budžeta programmas "Sports" apakšprogrammām 09.09.00 "Sporta federācijas un sporta pasākumi", 09.16.00 "Dotācija nacionālas nozīmes starptautisku sporta pasākumu organizēšanai Latvijā", 09.17.00 "Dotācija komandu sporta spēļu izlašu nodrošināšanai", 09.21.00 "Augstas klases sasniegumu sports" un 09.25.00 "Dotācija biedrībai "Latvijas Paralimpiskā komiteja" pielāgotā sporta attīstībai" finansējuma samazinājuma seku novēršanai. Tāpat Apakškomisija aicina Ministru kabinetu palielināt valsts budžeta programmas "Sports" bāzes finansējumu 2019.–2021. gadam 10 milj. *euro* apmērā, lai nodrošinātu nozares sekmīgu darbību un izaugsmi ilgtermiņā.

Attiecībā uz finansējuma 2 000 000 *euro* apmērā piešķiršanu 2018. gada valsts budžeta programmas "Sports" minētajām apakšprogrammām ir norādāms, ka Izglītības un zinātnes ministrijas (tā administrē šo apakšprogrammā pieejamo līdzekļu sadali) rīcībā nav nepieciešamo līdzekļu. Visi finanšu līdzekļi 2018. gadam valsts budžeta programmas 09.00.00 "Sports" apakšprogrammās 09.09.00 "Sporta federācijas un sporta pasākumi", 09.16.00 "Dotācija nacionālas nozīmes starptautisku sporta pasākumu organizēšanai Latvijā", 09.17.00 "Dotācija komandu sporta spēļu izlašu nodrošināšanai", 09.21.00 "Augstas klases sasniegumu sports" un 09.25.00 "Dotācija biedrībai "Latvijas Paralimpiskā komiteja" pielāgotā sporta attīstībai" ir sadalīti, un attiecīgi ir noslēgti līgumi par valsts budžeta finanšu līdzekļu (dotācijas) piešķiršanu.

Lai nodrošinātu nozares sekmīgu darbību un izaugsmi ilgtermiņā, jautājums par valsts budžeta programmas "Sports" bāzes finansējuma 2019.–2021. gadam palielinājumu ir izskatāms likumprojekta "Par valsts budžetu 2019. gadam" un likumprojekta "Par vidēja termiņa budžeta ietvaru 2019., 2020. un 2021. gadam" sagatavošanas procesā kopā ar visu ministriju un centrālo valsts iestāžu iesniegtajiem prioritārajiem pasākumiem atbilstoši valsts budžeta finansiālajām iespējām. Papildus ir norādāms, ka publisko resursu piešķiršanā nepieciešams ievērot arī valsts atbalsta nosacījumus, ja vien nav iespējams pamatot, ka valsts atbalsts nepastāv.

Būtiski ir uzsvērt, ka jautājums par sporta nozares finansēšanu tika izskatīts arī Latvijas Nacionālās sporta padomes 2018. gada 10. septembra sēdē[[1]](#footnote-1). Lai izvērtētu situāciju sporta nozares finansēšanā un pārvaldībā, kā arī, ja nepieciešams, izstrādātu priekšlikumus sporta nozares finansēšanas un pārvaldības modeļa pilnveidei, Padome nolēma (prot. Nr. 4 6. §) atbalstīt darba grupas izveidi Ministru prezidenta vadībā. Jautājums par priekšlikumu sagatavošanu sporta nozares finansēšanas modeļa maiņai ir iekļauts ar Ministru prezidenta 2018. gada 19. septembra rīkojumu Nr. 264 "Par darba grupu" izveidotās darba grupas uzdevumā[[2]](#footnote-2).

Aplūkojot Apakškomisijas vēstulē minētās sporta nozares finansējuma samazināšanās saistību ar izmaiņām Uzņēmumu ienākuma nodokļa likumā un ziedotāju paradumu maiņu, ir akcentējami šādi aspekti.

Izstrādātais Uzņēmumu ienākuma nodokļa likums neierobežo ziedotāju iespējas un vēlmi ziedot (tai skaitā sporta nozares nevalstiskajām organizācijām). Tieši pretēji – uzņēmumu ienākuma nodokļa samaksa tiek atlikta, lai veicinātu uzņēmējdarbību un stimulētu arī plašāku uzņēmēju loku atbalstīt sabiedrībai vērtīgus projektus, radot iespējas piemērot uzņēmumu ienākuma nodokļa stimulus ziedojumiem sabiedriskā labuma statusu ieguvušajām organizācijām. Tā kā turpmāk uzņēmumu ienākuma nodoklis vairs nav maksājams par katru pārskata gadu, bet tad, kad uzņēmuma īpašnieki nolemj veikt peļņas sadali, ir modificēti arī ziedojumu atvieglojumi, lai tos var piemērot arī tad, ja netiek veikta peļņas sadale. Jāuzsver, ka ziedojumu saņēmēju loks, kurus valsts atbalsta, piedāvājot nodokļa stimulu ziedotājiem, saglabājas līdzšinējais, t. i., sabiedriskā labuma organizācijas statuss, valsts un pašvaldību iestādes un kapitālsabiedrības, kuras pilda valsts deleģētas kultūras funkcijas. Savukārt potenciālo ziedotāju loks ir paplašinājies, jo uzņēmumu ienākuma nodokļa modelis paredz trīs dažādus veidus nodokļa stimula piemērošanai ziedojumiem sabiedriskā labuma statusu ieguvušajām organizācijām.

Ņemot vērā sporta nozares nevalstisko organizāciju pausto informāciju, ka ziedotāju aktivitāte 2018. gadā (iepretim iepriekšējiem gadiem) ir samazinājusies, tomēr ir norādāms, ka visos iepriekšējos gados ziedotāju aktivitāte ir pieaugusi tieši otrajā pusgadā un pēdējos gada mēnešos, līdz ar to šobrīd nav iespējams, pamatojoties uz pirmā pusgada datiem, izdarīt secinājumus par ziedoto līdzekļu samazinājumu nozarei. Piemēram, 2017. gada otrajā pusgadā sporta nozares nevalstiskajām organizācijām ziedotās summas veidoja aptuveni 2/3 no visa gada ziedojumu apmēra, lielāko apmēru sasniedzot decembrī – 44 % no visām ziedotajām summām. Kopumā 2017. gadā sporta nozares nevalstiskajām organizācijām ziedoti aptuveni 15 milj. *euro* jeb 36 % no visām ziedotajām summām (~41 milj. *euro*). No šīs summas pirmajā pusgadā tika ziedoti 35 %.

Vienlaikus jāuzsver, ka ziedojumiem ir brīvprātības raksturs un ziedošana kā tāda nav pašmērķis, bet viens no instrumentiem sabiedriskā labuma nodrošināšanai. Ziedojumi ir papildu atbalsts sporta nozares nevalstiskajām organizācijām, bet atsevišķos gadījumos tas nav izšķirošs sporta nozares nevalstisko organizāciju darbības nodrošināšanai. Saskaņā ar Finanšu ministrijas rīcībā esošajiem datiem sporta nozarē vairākām sabiedriskā labuma statusu ieguvušajām organizācijām ziedojumi veido nebūtisku ienākumu daļu (sk. pielikumu), turklāt dažos gadījumos ziedojumus ir veikušas valsts kapitālsabiedrības (pielikumā atzīmētas ar \*). Tā kā valsts kapitālsabiedrības parasti pieņem lēmumu par ziedojumiem gada nogalē, šobrīd nav informācijas par plānoto ziedojumu politikas maiņu.

Pielikumā: 1. Lielāko sporta organizāciju (nevalstisko organizāciju) ieņēmumu un ziedojumu kopsummas 2016. un 2017. gadā (pēc ieņēmumu kopsummas).

2. Ministru kabineta 2018. gada 23. oktobra sēdes protokola Nr. 49 52. § izraksts.

Cieņā

|  |  |  |
| --- | --- | --- |
| Ministru prezidents | (paraksts\*) | Māris Kučinskis |

\* Dokuments ir parakstīts ar drošu elektronisko parakstu

1. Sk. padomes protokolu: <http://www.izm.gov.lv/images/sports/LNSP_sde_protokols.PDF> [↑](#footnote-ref-1)
2. Sk. rīkojumu: <https://likumi.lv/ta/id/301753-par-darba-grupu> [↑](#footnote-ref-2)